AP เตรียมเปิดขายบ้านเดี่ยว 6 โครงการช่วงครึ่งปีหลัง มูลค่าเกือบ 6 พันลบ.
AP เตรียมเปิดขายบ้านเดี่ยว 6 โครงการช่วงครึ่งปีหลัง เน้นแนวรถไฟฟ้า-ทางด่วน มูลค่าราว 5.9 พันลบ.
30 มิ.ย. 2559

นายวิทการ จันทวิมล รองกรรมการผู้อำนวยการ บริษัท เอพี (ไทยแลนด์) จำกัด (มหาชน) หรือ AP เปิดเผยว่า ในครึ่งหลังปีนี้ บริษัทพร้อมเปิดตัวบ้านเดี่ยวนวัตกรรมดีไซน์ใหม่ล่าสุด 6 โครงการ มูลค่ารวมประมาณ 5,900 ล้านบาท เน้นกลยุทธ์สร้างความแตกต่างให้กับสินค้าพัฒนาบ้านเดี่ยวดีไซน์ใหม่ ให้มีฟังก์ชั่นภายในบ้านที่ปรับเปลี่ยนได้หลากหลายพร้อมตอบรับความต้องการและไลฟ์สไตล์ของลูกค้าครอบครัวคนเมือง ในระดับราคา 4.5 – 12 ล้านบาท เน้น 3 ทำเลศักยภาพ ได้แก่ กรุงเทพโซนตะวันตกหรือเกตเวย์แห่งใหม่ (Gateway) โลเคชั่นที่สมบูรณ์ด้วยทุกระบบเครือข่ายคมนาคมเมืองขนาดใหญ่ สุขสวัสดิ์ทำเลที่ใช้เวลาเชื่อมต่อศูนย์กลางธุรกิจเพียง 20 นาที และรังสิตทำเลที่มีความพร้อมในการขยายตัวของเมือง (Urbanization) อย่างรวดเร็ว
“บ้านเดี่ยวนวัตกรรมดีไซน์ใหม่ล่าสุดทั้ง 6 โครงการ โฟกัสในทำเลเมือง ใกล้รถไฟฟ้าและทางด่วน มูลค่าโครงการรวมประมาณ 5,900 ล้านบาท”นายวิทการ กล่าว
โดยบริษัทจะเปิดขายในไตรมาส 3/59 จำนวน 4 โครงการ ได้แก่ Centro ราชพฤกษ์  บ้านเดี่ยว 4 ห้องนอน  3 นาทีถึงสถานีรถไฟฟ้าบางพลู มูลค่าโครงการ 1,200 ล้านบาท จำนวน 240 ยูนิต ราคาเริ่มต้น 4.99 ล้านบาท ,Centro สุขสวัสดิ์ – พระราม 3 บ้านเดี่ยว 4 ห้องนอน 5 นาทีถึงทางด่วนและสะพานภูมิพล มูลค่าโครงการ 1,500 ล้านบาท จำนวน 256 ยูนิต ราคาเริ่มต้น 5.59 ล้านบาท ,The City สาทร – ราชพฤกษ์ บ้านเดี่ยว 4 ห้องนอน 3 นาทีถึงสาทร มูลค่าโครงการ 700 ล้านบาท จำนวน 80 ยูนิต ราคาเริ่มต้น 7.59 ล้านบาท ,Centro รังสิต บ้านเดี่ยว 4 ห้องนอน บนถนนรังสิต-นครนายก  ใกล้ถนนวงแหวน-กาญจนาภิเษก มูลค่าโครงการ 1,200 ล้านบาท จำนวน 289 ยูนิต ราคาเริ่มต้น 4.5 ล้านบาท
ขณะที่จะเปิดขายในไตรมาส 4/59 จำนวน 2 โครงการ ได้แก่ Centro ปิ่นเกล้า – วงแหวน บ้านเดี่ยว 4 ห้องนอน ใกล้ทางด่วนศรีรัช-วงแหวนรอบนอก มูลค่าโครงการ 500 ล้านบาท จำนวน 116 ยูนิต ราคาเริ่มต้น 4.5 ล้านบาท และ The City ปิ่นเกล้า – สาย 4 บ้านเดี่ยว 5 ห้องนอน ที่ดินใหญ่ 100 ตารางวา  มูลค่าโครงการ 800 ล้านบาท จำนวน 82 ยูนิต ราคาเริ่มต้น 8.99 ล้านบาท
นอกจากนี้ ส่งตรงประสบการณ์การอยู่อาศัยในบ้านเอพีผ่านเทคโนโลยี VR Space Content พร้อมเปิดตัวบ้านเดี่ยวนวัตกรรมดีไซน์ใหม่ 6 โครงการ และอีก 30 โครงการพร้อมเข้าอยู่คุณภาพ วันที่ 30 มิ.ย. – 6 ก.ค. นี้ ชั้น 1 ศูนย์การค้าเซ็นทรัลพลาซา ลาดพร้าว
ทั้งนี้ เพื่อเป็นการกระตุ้นกำลังซื้อให้ตลาดบ้านเดี่ยวทำเลเมือง ใกล้รถไฟฟ้าและทางด่วน บริษัทฯ ลุยจัดอีเว้นท์ใหญ่โดยไฮไลท์สำคัญในครั้งนี้ คือ การส่งตรงประสบการณ์ของการอยู่อาศัยในบ้านของเอพี ในสเกลสเปซจริงแบบ 360 องศาผ่านเทคโนโลยี VR Space Content พร้อมการเปิดตัวบ้านเดี่ยวนวัตกรรมดีไซน์ใหม่ 6 โครงการดังกล่าว